google/wiki40b huggingface dataset:
Θεραπεία μέσω μαχητικών τεχνών

Σύγκριση με άλλες μεθόδους

Ενώ άλλες πιο συμβατικές προσεγγίσεις όπως η προπόνηση με βάρη και η ψυχοθεραπεία είναι επίσης σημαντικά ωφέλιμες, η θεραπεία μέσω πολεμικών τεχνών μπορεί να ενσωματώσει μοναδικά χαρακτηριστικά τα οποία άλλες θεραπείες δεν μπορούν να ενσωματώσουν στην πρακτική τους. Για παράδειγμα, σε παιδιά με χαμηλή αυτοεκτίμηση, αυτή η θεραπεία μπορεί ταυτοχρόνως να αναπτύξει τομείς όπως δεξιότητες αυτοάμυνας (για την υπεράσπιση εναντίον σωματικής βίας), φυσικής κατάστασης, οδηγίες στο πώς να χειριστούν αγχωτικά σενάρια σε σωματικά ή ψυχικά επίπεδα, και αύξηση της αυτοπεποίθησης, με τη βοήθεια επιτυχημένων εφαρμογών των πολεμικών τεχνών όπως είναι τα board-breaking ή kata (ταουλού).
Ένα από τα κρίσιμα χαρακτηριστικά της θεραπείας είναι ο τύπος της μαχητικής (πολεμικής) τέχνης, όπως επίσης και ο τρόπος που πραγματοποιείται το μάθημα. Για παράδειγμα, ένα πρόγραμμα μποξ με διδάσκαλο προσανατολισμένο στον ανταγωνισμό δεν θα παρέχει την ίδια εμπειρία όπως με έναν δάσκαλο του τάι τσι που δίνει έμφαση στις προσεγμένες κινήσεις και σκέψεις. Παρόλο που και το μποξ και το τάι τσι ορίζονται σαν μαχητικές/πολεμικές τέχνες, οι ιστορίες τους, η έμφασή τους και τα άλλα χαρακτηριστικά τους διαφέρουν σημαντικά. Εξετάζοντας το καράτε βλέπει κανείς τη διαφορά ανάμεσα σε μία koykushin τάξη καράτε, η οποία δίνει έμφαση στην μάχη με πλήρη επαφή στις γυμνές αρθρώσεις, και σε μία τάξη shotokan καράτε, η οποία δίνει περισσότερη έμφαση στην προσωπική πειθαρχία και έλεγχο από ότι στην μάχη. Παρόλα αυτά, η έρευνα σε αυτή την περιοχή δεν έχει ακόμη προσδιορίσει ποια ιδιαίτερα γνωρίσματα των μαχητικών-πολεμικών τεχνών έχουν ξεκάθαρα θεραπευτική αξία.

Σωματικά - ιατρικά θέματα

Στο σωματικό ιατρικό πλαίσιο  η φύση ενός τραυματισμού ή διαταραχής ίσως αποκλείσει κάποιες μορφές τεχνών καθώς οι συμβατικές τους απαιτήσεις μπορεί να είναι πιο αυστηρές. Ίσως να μην περιμένουμε από έναν ασθενή με διάφορα θέματα να εγγραφεί στο Βραζιλιάνικο Jiu-Jitsu, το οποίο δίνει έμφαση σε τεχνικές με υπερέκταση των αρθρώσεων στο σημείο υποταγής στον πόνο ή έναν ηλικιωμένο ασθενή να εγγραφεί στο Muay Thai, το οποίο απαιτεί ένα υψηλό επίπεδο σωματικής υγείας και ενσωματώνει τεχνικές επιζήμιες με τους αγκώνες, τα γόνατα και  γενικά τις αρθρώσεις. Ωστόσο, σε μερικές περιπτώσεις η διδακτέα ύλη είναι τροποποιημένη έτσι ώστε σε αυτούς τους κλάδους η μαχητική/ πολεμική επάρκεια να είναι αποδυναμωμένη υπέρ της σωματικής βελτίωσης. Σε μία αξιόλογη μελέτη, ένας Ισραηλινός ερευνητής που ήταν πρώην πρωταθλητής του Ισραήλ στο judo δίδαξε μία τροποποιημένη μορφή του τζούντο σε παιδιά τα οποία είχαν σημαντικές οπτικές και πνευματικές βλάβες (τύφλωση, καθυστέρηση) και σε μερικές περιπτώσεις σωματική βλάβη (όπως είναι η εγκεφαλική παράλυση). Η προκύπτουσα αύξηση στις φυσικές και γνωσιακές ικανότητες όλων των παιδιών ήταν μεγαλύτερη ποσοτικά από άλλες προηγούμενες μορφές φυσικής εξάσκησης και επιπλέον είχε μεγαλύτερη διάρκεια.
Κύπελλο Ελλάδος καλαθοσφαίρισης γυναικών 2014-2015

Το Κύπελλο Ελλάδος καλαθοσφαίρισης γυναικών 2014-2015, είναι το 20ο κατά σειρά και το 16ο που η τελική του φάση γίνεται με τη μορφή  "Final Four". Ξεκίνησε στις 14/9/2014 και ολοκληρώθηκε στις 15/3/2015 με τον τελικό.  Το φάιναλ φορ του Κυπέλλου Ελλάδας φιλοξενήθηκε στη Γλυφάδα. Κυπελλούχος αναδείχθηκε η ομάδα των Σουρμένων-Ελληνικού επικρατώντας στον τελικό με 46-42 της Αναγέννησης Ν.Ρυσίου.

1ος Όμιλος

1. AO Άρης Πετρούπολης - AO Καλαμάτα 1980   76-44
2. ΚΑΟ Μελισσίων - ΟΚΑ Αρκάδι Ρεθύμνου  63-43
3. Πανιώνιος ΓΣ - ΓΣ Ίκαρος Καλλιθέας  72-45
4. ΦΕΑ ΝΦ NX - AO Σπόρτιγκ  0-20
5. AO ΝΑ Ηρόδοτος- AO Π. Φαλήρου  51-54
6.AO Δάφνη Αγ.Δημ - ΓΣ Κρόνος Αγ.Δημ.  59-60

2ος Όμιλος

7. ΕΟ Σταυρούπολης - ΠΑΣ Γιάννινα  57-60
8. AO Σερρών - ΓΣ Ηρακλής  60-41
9. Α.Π.Σ. Ναύαρχος Βότσης - ΜΓΣ Απόλλων Καλαμ.  35-68
10. ΑΣ Νίκη Λευκάδας - ΑΕ Πυλαίας  74-64
11. ΑΠΣ Ασπίς 2001 Ξάνθης - Ολύμπια ΓΣ Λάρισας 45-67
12. ΑΣ Άρης Θεσ/νίκης - ΑΣ Τιτάνες Δράμας  56-42

Α' Φάση / 2η Αγωνιστική - Κυριακή 21/09/2014

13. ΑΟ Π.Φαλήρου - ΑΟ Αρης Πετρούπολης 52-61
14. ΑΟ Σπόρτιγκ - ΓΣ Κρόνος Αγ.Δημ. 46-50
15. Πανιώνιος ΓΣ - ΚΑΟ Μελισσίων 49-54
16. ΑΣ Νίκη Λευκ. - ΑΣ Αρης Θεσ. 68-50
17. ΑΟ Σερρών - ΠΑΣ Γιάννινα 58-55
18. ΜΓΣ Απόλλων Καλ. - Ολύμπια ΓΣ Λάρισας 50-58

Β' Φάση / Κυριακή 28/09/2014

19. ΑΜΣ Αναγέννηση Ν.Ρυσίου - Αθηναϊκός ΑΣ 71-65
20. ΑΟ Αρης Πετρούπολης - Α.Σ. Κώων Ιπποκράτης 68-67
21. AO Τερψιθέας Γλυφάδας - ΑΣ Ολυμπιακός Βόλου 1937  70-56
22. ΚΑΟ Μελισσίων - ΑΣ Νίκη Λευκ. 43-40
23. ΑΕΟ Πρωτέας Βούλας - ΑΣ ΠΑΟΚ 65-43
24. ΑΟ Σερρών - ΑΕ Σούρμενων Ελληνικού 26-65
25. ΓΣ Κρόνος Αγ.Δημ. - Παναθηναϊκός AO 45-38
26. Ολύμπια ΓΣ Λάρισας - Παναθλητικός ΑΕ Συκεών 59-61

Γ' Φάση (Προημιτελικοί Αγώνες) / Κυριακή 21/12/2014

27. ΑΟ Αρης Πετρούπολης - ΑΜΣ Αναγέννηση Ν.Ρυσίου  51-64
28. ΚΑΟ Μελισσίων - ΑΕ Σούρμενων Ελληνικού  39-80
29. ΑΕΟ Πρωτέας Βούλας - Παναθλητικός ΑΕ Συκεών  80-61
30. ΓΣ Κρόνος Αγ.Δημ. - AO Τερψιθέας Γλυφάδας  50-55

Τελική φάση

Η τελική φάση (Final Four) διεξήχθη στις 13 και 15 Μαρτίου 2015 στη Γλυφάδα.
Σύμπλεγμα Μνημείων Χουέ

Ο χώρος

Ο συνολικός χώρος περιλαμβάνει την πρωτεύουσα με την 'Πορφυρή Απαγορευμένη Πόλη' στο κέντρο της και τα ανάκτορα, όπως επίσης και τα σχετικά συνδεόμενα μνημεία, έξω από την πόλη, που περιλαμβάνουν τους τάφους των αυτοκρατόρων Γκία Λονγκ, Νινχ Μανγκ, Τιέου Τρι, Του Ντοκ, Ντουκ Ντουκ, Ντονγκ Κχανχ και Κχάι Ντινχ, όπως επίσης και ένα σύμπλεγμα από ναούς, παγόδες και άλλους πνευματικούς τόπους.
Δήμος Ιστιαίας

Δήμαρχοι

Τελευταία δήμαρχος του Δήμου Ιστιαίας πριν την κατάργηση και συγχώνευσή του το 2011 ήταν η Ασπασία Μιμούση του Χρήστου (εκλογές 2006) και αμέσως προηγούμενος δήμαρχος ο Ευάγγελος Ευαγγελόπουλος (εκλογές 2002).
Κόμμα των Σοσιαλεπαναστατών

Το Κόμμα των Σοσιαλεπαναστατών (ρωσικά: Партия социалистов-революционеров (ПСР) ή СР (Ες-Ερ), ούτω Εσέροι) υπήρξε ένα από τα μεγαλύτερα πολιτικά κόμματα της Ρωσικής Αυτοκρατορίας στις αρχές του 20ου αιώνα και παίχτης-κλειδί στη Ρωσική Επανάσταση του 1917. Μετά την αστική επανάσταση του Φεβρουαρίου του 1917 και την έκπτωση του τσάρου, μοιράστηκε την εξουσία με άλλες φιλελεύθερες και δημοκρατικές σοσιαλιστικές δυνάμεις, εντός της νεοσυσταθείσας Προσωρινής Κυβέρνησης. Το Νοέμβριο του 1917, μετά τη σοσιαλιστική επανάσταση του Οκτωβρίου, κέρδισε την πλειοψηφία των ψήφων στις πρώτες πανρωσικές δημοκρατικές εκλογές για το σχηματισμό Συντακτικής Συνέλευσης που θα συνέτασσε και ψήφιζε το νέο Σύνταγμα. Σύντομα όμως το κόμμα διασπάστηκε λόγω των ρεφορμιστικών τάσεων της ηγεσίας του και όσοι έμειναν πιστοί σε αυτή υπό τον Αλεξάντρ Κέρενσκι ηττήθηκαν και διαλύθηκαν από τους μπολσεβίκους, που είχαν την πλειοψηφία των μαχητικών στοιχείων στους δρόμους, κατά τη διάρκεια του Ρωσικού Εμφυλίου Πολέμου που ακολούθησε.

Ιστορία

Η ιδεολογία του κόμματος χτίστηκε πάνω στη φιλοσοφική βάση του ρωσικού ναροντνιστικού-λαϊκού κινήματος της δεκαετίας 1860-1870 και η κοσμοθεωρία του αναπτύχθηκε πρωταρχικώς από τον Αλεξάντερ Χέρτσεν και τον Πιοτρ Λαβρόφ. Μετά από μια περίοδο παρακμής και περιθωριοποίησης τη δεκαετία του 1880, η ναροντνιστική/λαϊκή σχολή σκέψης σχετικά με την κοινωνική αλλαγή στη Ρωσία αναζωογονήθηκε επαρκώς από μια ομάδα συγγραφέων γνωστών ως "νεοναρόντνικων" (νεο-λαϊκών), με εξέχουσα μορφή το Βίκτορ Τσερνόφ. Η κύρια καινοτομία τους ήταν η ανανέωση του διαλόγου με το Μαρξισμό και η υιοθέτηση κάποιων σημαντικών μαρξιστικών θεωρήσεων στην ιδεολογική τους σκέψη και πρακτική. Με αυτό το τρόπο, με την οικονομική έκρηξη και τη βιομηχανοποίηση στη Ρωσία τη δεκαετία του 1890, προσπάθησαν να διευρύνουν την απήχησή τους στις τάξεις της ραγδαίως αυξανόμενης εργατιάς και στο παραδοσιακά αγροτικά εστιασμένο πρόγραμμά τους. Ο σκοπός τους ήταν να διεισδύσουν σε όλες εκείνες τις κοινωνικές τάξεις που αντιτίθεντο στο τσαρικό καθεστώς.
Το Κόμμα των Σοσιαλεπαναστατών ιδρύθηκε το 1902 προερχόμενο από τη Βόρεια Ένωση Σοσιαλεπαναστατών (ιδρυμένη το 1896), ενώνοντας πολλές τοπικές σοσιαλεπαναστατικές ομάδες που είχαν ιδρυθεί τη δεκαετία του 1890, κυρίως το Κόμμα Εργατών Πολιτικής Απελευθέρωσης της Ρωσίας με ιδρυτές την Κατερίνα Μπρεσκόφσκυ και τον Γκριγκόρι Γκερσούνι το 1899. Ο Βίκτορ Τσερνόφ, εκδότης του πρώτου οργάνου του κόμματος, της εφημερίδας Επαναστατική Ρωσία (ρωσικά: Revolutsionnaya Rossiya), ανέκυψε ως ο πρωταρχικός θεωρητικός του κόμματος.
Φερδινάνδος της Φλάνδρας

Βιογραφία

Ήταν ο τρίτος γιος τού Σάντσο Α΄ της Πορτογαλίας και της Ντούλτσε, κόρης τού Ραϋμόνδου-Βερεγγαρίου Δ΄ κόμη της Βαρκελώνης.
Γεννήθηκε στην Κοΐμπρα και έκανε γάμο στο Παρίσι με την Ιωάννα κόμισσα της Φλάνδρας & τού Αινώ. Κατά τη διαδρομή τους προς τη Φλάνδρα αιχμαλωτίστηκαν από τον εξάδελφό της Λουδοβίκο Η΄, γιο της Ισαβέλλας. Ο πατέρας της Ιωάννας είχε πάρει το Αρτουά με τη βία, αν και είχε δοθεί ως προίκα στην αδελφή του Ισαβέλλα. Τώρα ο Λουδοβίκος Η΄ ζητούσε πίσω την προίκα της μητέρας του, το Αρτουά· οι δύο νέοι το επέστρεψαν και έτσι ελευθερώθηκαν. 
Η Ιωάννα και ο Φερδινάνδος ακολούθησαν τους συμμάχους τού πατέρα της, τον Ιωάννη της Αγγλίας και τον Όθωνα Δ΄ των Γουέλφων της Γερμανίας, εναντίον της Γαλλίας. Νικήθηκαν αποφασιστικά στο Μπουβίν το 1214 και ο Φερδινάνδος φυλακίστηκε. Έμεινε έτσι στη Γαλλία για 12 έτη, ενώ η Ιωάννα κυβερνούσε μόνη. Ο Φερδινάνδος ελευθερώθηκε το 1226, όταν απεβίωσε ο Λουδοβίκος Η΄, από τη σύζυγό εκείνου Λευκή (τού Καστιλιανού Οίκο της Ιβρέας), αντιβασίλισσα και επίτροπο τού γιου της Λουδοβίκου ΙΑ΄. 
Απεβίωσε το 1233 στο Νογιόν σε ηλικία 45 ετών. Η Ιωάννα έκανε δεύτερο γάμο με τον Θωμά Β΄ κόμη τού Πεδεμοντίου από τον Οίκο της Σαβοΐας.

Οικογένεια

Νυμφεύτηκε την Ιωάννα από τον Οίκο της Φλάνδρας, κόρη τού Βαλδουίνου Α΄ Λατίνου αυτοκράτορα της Κωνσταντινούπολης, Θ΄ κόμη της Φλάνδρας και ΣΤ΄ κόμη τού Αινώ. Δεν απέκτησαν απογόνους.
Inssider

Ιστορία

Το έργο ξεκίνησε γιατί η ανάπτυξη του NetStumbler είχε σταματήσει για κάποια χρόνια. Η MetaGeek άκουγε παράπονα ότι το NetStumbler δεν λειτουργούσε με τα Windows Vista και με την 64-bit έκδοση των Windows XP και αποφάσισε να αναπτύξει ένα ανοιχτού κώδικα εργαλείο ανίχνευσης για Wi-Fi δίκτυα που θα υποστήριζε τα καινούργια λειτουργικά συστήματα.
Αλυκή Λήμνου

Ιστορία

Η Αλυκή σημειώνεται ως Saline σε πολλούς χάρτες περιηγητών μετά το 1680, όπως των Randolph, Piacenza, Όλφερτ Ντάπερ, Βιντσέντζο Κορονέλλι κ.ά.
Παλιότερα αποτελούσε για τους κατοίκους του νησιού την πηγή άλατος, το οποίο ήταν απαραίτητο για τη συντήρηση των τροφίμων (τυριών, κρεάτων, ψαριών, λαχανικών) και για την κατεργασία των δερμάτων. Τους καλοκαιρινούς μήνες ξεκινούσαν καραβάνια από τα διάφορα χωριά της Λήμνου με ζώα για τη συλλογή του αλατιού. Για να αποφύγουν τη ζέστη η εργασία αυτή, η οποία συνεχιζόταν ως τις τελευταίες δεκαετίες, γινόταν τις νύχτες με φεγγάρι για να βλέπουν και πριν φωτίσει. Αυτή η διαδικασία συνεχίζεται μέχρι και στις μέρες μας, ίσως σε μικρότερη κλίμακα. 
Ίσως από μια τέτοια εικόνα εμπνεύστηκε ο ποιητής Γιάννης Ρίτσος, όταν βρισκόταν εξόριστος στο Κοντοπούλι το 1948, το στίχο από τα "Λιανοτράγουδα της πικρής πατρίδας": 
"Λιγνά κορίτσια στο γιαλό μαζεύουνε τ’ αλάτι...". 
Επίσης, η Αλυκή ήταν κυνηγότοπος, ειδικά για αγριόπαπιες. 
Στην διάρκεια της Κατοχής οι Γερμανοί είχαν δημιουργήσει ναρκοπέδιο στην περιοχή. Μεταπολεμικά πολλοί ψαράδες κομματιάστηκαν προσπαθώντας να βγάλουν από τις νάρκες δυναμίτη για ψάρεμα.

Περιγραφή

Η λιμνοθάλασσα «Αλυκή» έχει έκταση μεγαλύτερη από 6.300 στρέμματα. Είναι μια παράκτια αλμυρή λιμνοθάλασσα, η οποία καλύπτεται κατά το μεγαλύτερο μέρος του έτους με θαλασσινό νερό. Σε περίπτωση που η λιμνοθάλασσα δεν καλύπτεται από νερό, σχηματίζει ένα εκτεταμένο πεδίο άλατος (αλιπέδιο). Χωρίζεται από τη θάλασσα από ένα κράσπεδο γυμνό από βλάστηση.

Οικολογική σημασία

Η Αλυκή και η κοντινή Χορταρόλιμνη έχουν χαρακτηριστεί υδροβιότοποι ιδιαίτερης σημασίας, διότι το χειμώνα συγκεντρώνουν πλήθος μεταναστευτικών πουλιών, μεταξύ των οποίων πανέμορφα φοινικόπτερα, από τα οποία άλλα ξεχειμάζουν εκεί κι άλλα, μερικά από τα οποία απειλούμενα, αναπαύονται πριν συνεχίσουν το ταξίδι τους για πιο θερμές χώρες. Η Αλυκή είναι η μόνη φυσική λιμνοθάλασσα μεγάλου μεγέθους στην Ελλάδα στην οποία οι επεμβάσεις από τον άνθρωπο είναι ελάχιστες.
Βασίλειος Σ. Μαρκεζίνης

Βιογραφικά στοιχεία

Ήταν γιος του Σπυρίδωνος Μαρκεζίνη, πολιτικού και μέλους της οικογένειας Μαρκεζίνη. Σπούδασε νομικά και ιδιώτευσε ως δικηγόρος.
Εξελέγη πρώτη φορά βουλευτής Θήρας στις εκλογές του 1899 και επανεξελέγη σε αυτές του 1902, του 1906, ως βουλευτής Κυκλάδων στις εκλογέςΑυγούστου 1910, του Μαΐου 1915, ως βουλευτής Τρικαλών στις εκλογές του Δεκεμβρίου 1915, και πάλι ως βουλευτής Κυκλάδων στις εκλογές του 1920. 
Γιος του ήταν ο Σπυρίδων Μαρκεζίνης.
GeCAD Software

Η GECAD Software ιδρύθηκε το 1992 από τον Ράντου Τζεορτζέσκου ως εταιρεία ανάπτυξης λογισμικού για σχεδιασμό βοηθούμενο από υπολογιστή. Με την πάροδο του χρόνου, η εστίαση της GECAD μετατοπίστηκε από το λογισμικό CAD προς τα λογισμικά προστασίας και ασφάλειας, όπως τα λογισμικά προστασίας από ιούς. Το πιο εξέχον προϊόν, το Reliable Antivirus ή RAV, αναπτύχθηκε για πρώτη φορά το 1994. Το 2003, μετά συγκεντρώνοντας πάνω από 10 εκατομμύρια χρήστες σε 60 χώρες σε όλο τον κόσμο, η τεχνολογία της εταιρείας εξαγοράστηκε από την Microsoft. Το 2004, η GECAD Software αναδιαμόρφωσε το σύνολο των δραστηριοτήτων της και μετονομάστηκε σε όμιλος GECAD.
Τώρα, ο όμιλος GECAD επενδύει σε εταιρείες με υψηλό δυναμικό ανάπτυξης, με την ικανότητα να καινοτομούν και να προσφέρουν νέες ιδέες και προϊόντα στις αγορές τους. Οι επενδύσεις επικεντρώνεται κυρίως για το λογισμικό και τις εταιρείες υψηλής τεχνολογίας, συμπεριλαμβανομένης των εταιρειών παραγωγής λογισμικού ασφάλειας, των τεχνολογιών νέφους, του ηλεκτρονικού εμπορίου, του κρυπτοεμπορίου και των μεθόδων πληρωμής. Το 2005, ο όμιλος GECAD επένδυσε στην ίδρυση της πλατφόρμας πληρωμών ηλεκτρονικού εμπορίου Avangate .
Ο όμιλος GECAD επενδύει μόνιμα σε νέες επιχειρήσεις.
Βούλιστα Πρέβεζας

Διοικητικές μεταβολές

Ο οικισμός αναγνωρίστηκε το 1940 και εντάχθηκε στην κοινότητα Παναγιάς. Το 1997 εντάχθηκε στο Δήμο Φιλιππιάδας και το 2010 στο Δήμο Ζηρού.

Δημογραφικά στοιχεία

Σήμερα ο πληθυσμός ανέρχεται στους 26 μόνιμους κατοίκους (απογραφή 2011), εμφανίζοντας μείωση σε σχέση με την απογραφή του 2001, όπου ο πληθυσμός ανερχόταν στους 37 κατοίκους. Οι πληθυσμιακές διακυμάνσεις, αποτυπώνονται στον παρακάτω πίνακα.
Ερινύες

Περιγραφή

Τα κεφάλια των Ερινύων ήταν τυλιγμένα με φίδια, εικόνα που θυμίζει τη μέδουσα Γοργώ, και γενικότερα όλη η εμφάνισή τους ήταν φρικιαστική και απωθητική. Συνήθως απεικονίζονται με αστραφτερό βλέμμα, μαύρες στην όψη, αποπνέουσες καταστρεπτικό πυρ, αλλά και με φτερά φέρουσες μαύρες εσθήτες. Κατοικία τους είχαν τον κάτω κόσμο του Άδη, απ' όπου και αναλάμβαναν την εκτέλεση των ποινών που έθεταν οι κριτές του Άδη και της Δίκης στους ανθρώπους, ακόμα και πέραν του τάφου τους, γι' αυτό επί των φονέων αποκαλούνταν ως θεότητες «Επίκουροι της Δίκης». Στα χέρια τους έφεραν συνήθως αναμμένες δάδες, για να διαλύουν τα σκότη που ευνοούσαν ή κάλυπταν τα διαπραχθέντα εγκλήματα, καθώς και μαστίγιο, το οποίο έφερε φίδια, ως όπλο κατά των δραστών. Στη μέση τους έφεραν ζώνη δίνοντας την όψη Μαινάδων, και γι' αυτό επίσης ονομάζονταν και «Βάκχες τoυ Άδη».
Πρόδρομος Σκοτίδας

Βιογραφικά στοιχεία

Ο Πρόδρομος Σκοτίδας γεννήθηκε στα μέσα του 19ου αιώνα στο Ραψομανίκι Ημαθίας. Ήταν ο μεγάλος, από τον πρώτο γάμο, ετεροθαλής αδερφός του Δημήτριου Κατσιάμπα. Η μητέρα τους Κυραάννα ήταν εγγονή του οπλαρχηγού Πολυζωγόπουλου από την Νάουσα της Επανάστασης του 1821. Δυο αδέρφια που η καταγωγή τους είναι από το Ρουμλούκι και συγκεκριμένα από τους Ποζαρίτες (Κεφαλοχώρι) Ημαθίας αντιστάθηκαν στον κατακτητή, τον ταλαιπώρησαν και έδωσαν δείγματα πατριωτισμού στην περίοδο του Μακεδονικού Αγώνα κοντά στους Β. Σταυρόπουλο (Κόρακα), τον Μ. Αναγνωστάκο (Ματαπά), τον Κ. Μπουκουβάλα, τον Π. Παπατζανετέα, το Λ. Κορομηλά, τον Τ. Άγρα και τον φίλο τους βέβαια, τον καπετάν Σημανίκα που τους είχαν κοντά τους στο βάλτο των Γιαννιτσών. Ο Πρόδρομος Σκοτίδας έδρασε ως κλέφτης στο Βέρμιο από το 1887. Ήταν όργανο πράκτορα τάξεως Γ΄ και αυτός και ο αδερφό του Δημήτριο Κατσάμπα αναλάμβαναν ριψοκίνδυνεs αποστολές μεταμφιεσμένοι πότε σε παπάδες, πότε σε χωρικούς, έμπαιναν το βράδυ και σκότωναν κάθε τύραννο ή Τούρκο ή Βούλγαρο κομιτατζή που ταλαιπωρούσαν και σκότωναν τον Ελληνικό πληθυσμό του Ρουμλουκίου Ημαθίας και μετά από πολλές αιματηρές μάχες κατάφεραν υπό τις διαταγές του καπετάν Ματαπά και του καπετάν Κόρακα να εγκαταστήσουν την πρώτη  Ελληνική καλύβα μέσα στην λίμνη των Γιαννιτσών και να εκδιώξουν τους Βούλγαρους που τόσα χρόνια ταλαιπωρούσαν την περιοχή.  Μία από τις πιο σημαντικές ενέργειες του Πρόδρομου Σκοτίδα, του Δημήτριου Κατσάμπα και των Μ. Αναγνωστάκη (Ματαπά) και Μπουκουβάλα ήταν η επίθεσή τους στο δυτικό τμήμα της λίμνης, όπου οι Βούλγαροι κυριαρχούσαν με δίκτυο αλληλοϋποστηριζομένων οχυρωμάτων, κατά τα οποία κατέλαβε την καλύβα, που ήταν απέναντι από την Ακρολίμνη. Στην επιχείρηση εκείνη οι Βούλγαροι απώλεσαν περί τους 20 κομιτατζήδες.

Βαλκανικοί Πόλεμοι

Ο καπετάν Σκοτίδας ήταν από τους πρώτους που μπήκαν στη Θεσσαλονίκη και διακρίθηκε στην Μάχη του Λαχανά εναντίον των Βουλγάρων. Ο Πρόδρομος Σκοτίδας με τον Μ. Αναγνωστάκο μπήκαν πρώτοι στη Θεσσαλονίκη με σκοπό να καταλάβουν την πόλη πριν το Βουλγαρικό στρατό. Αντιμετώπισαν επιτυχημένα τους κομιτατζήδες και επιτέθηκαν στη Μάχη του Λαχανά κατά των Βουλγάρων που χρόνια είχαν πολεμήσει. Απωθώντας τους έσωσαν την Θεσσαλονίκη καθώς και την Ελληνική μεραρχία που θα δεχόταν ξαφνική επίθεση. Στη μάχη του Λαχανά σκοτώθηκε και ο Μ. Αναγνωστάκος, τη στιγμή μάλιστα που οι Βούλγαροι υποχωρούσαν.

Μετά την απελευθέρωση της Μακεδονίας

Ο Πρόδρομος Σκοτίδας εγκαταστάθηκε στο Νεόκαστρο Ημαθίας όπου απέκτησε δυο γιους, τον Ιωάννη και τον Δημήτριο (που έβγαλε το όνομα προς τιμή του αδικοχαμένου του αδερφού Δημήτριου Κατσιάμπα). Απόγονοί τους, ζουν σήμερα στην Αλεξάνδρεια της Μακεδονίας, στην Κορυφή Ημαθίας και στην Αθήνα.
2248 Κάντα

Φυσικά χαρακτηριστικά

Η μέση διάμετρος του Κάντα εκτιμάται σε 25,08 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,093 ± 0,017.
Οι Δώδεκα Πίθηκοι

Σύνοψη

Στην ταινία η ανθρωπότητα αποδεκατίζεται από έναν ιό που διασπείρεται επίτηδες και μεταλλάσσεται πολύ γρήγορα σε φονικό και ανίκητο. Οι άνθρωποι το 2035 ζουν πλέον σε υπόγεια βαθιά κάτω από τη γη και σε σπήλαια, γιατί στην επιφάνεια κυριαρχούν τα ζώα και η ατμόσφαιρα είναι μολυσμένη από τον ιό. Οι επιστήμονες έχουν καταφέρει να κατασκευάσουν πρόσφατα μια «μηχανή του χρόνου» που έστω και ατελής, πάντως λειτουργεί. Αποφασίζουν να στείλουν στο παρελθόν έναν άνδρα δυναμικό, παρατηρητικό και ικανό να τους εφοδιάσει με στοιχεία ώστε να εντοπίσουν την πηγή του ιού. Αν βρουν δείγμα του προτού αυτός μεταλλαχθεί, θα παρασκευάσουν εμβόλιο και έτσι θα σώσουν όσους απομένουν ζωντανοί στο μέλλον. Επίσης, θα μπορέσουν επιτέλους να επανέλθουν στην επιφάνεια της Γης χωρίς το φόβο του θανατηφόρου ιού. Η αποστολή ανατίθεται σε έναν κατάδικο, στον οποίο υπόσχονται ότι, αν τα καταφέρει, θα του απονεμηθεί χάρη. Ο άνδρας αυτός ταξιδεύει απρόθυμα σε διάφορες χρονικές στιγμές γιατί η μηχανή του χρόνου δεν είναι απόλυτα τελειοποιημένη, αλλά τελικά καταφέρνει να βρεθεί στο 1996 και αρχίζει να ιχνηλατεί τον ή τους διασπορείς του ιού.

Κριτική και Διακρίσεις

Η ταινία είχε πολύ καλές κριτικές και θεωρείται μια από τις καλύτερες ταινίες επιστημονικής φαντασίας. Κάποια στοιχεία της μένουν σε μια πρώτη ανάγνωση κενά γιατί ο σκηνοθέτης ήθελε το θεατή να ταυτιστεί με τον πρωταγωνιστή που ακούει φωνές και χάνει τη λογική του στην προσπάθειά του να λογικέψει τους άλλους. 
Η ταινία ήταν υποψήφια για συνολικά 10 βραβεία, μεταξύ των οποίων και δύο υποψηφιότητες για Οσκαρ, για την ηθοποιία του Μπραντ Πιτ και τα κοστούμια της Julie Weiss. Επίσης ήταν υποψήφια για την Χρυσή Άρκτο στο Φεστιβάλ του Βερολίνου. Τελικά ο Γκίλιαμ πήρε το βραβείο καλύτερης σκηνοθεσίας στο βρετανικό Empire Awards και το βραβείο Saturn για την καλύτερη ταινία επιστημονικής φαντασίας. Ο Μπραντ Πιτ κέρδισε τη Χρυσή Σφαίρα και ένα βραβείο Saturn για την ερμηνεία του. Βραβείο Saturn για τα κοστούμια πήρε και η Julie Weiss. Επίσης βραβεύθηκε η μουσική του Μπακμάστερ.
Βενσάν Κασέλ

Βιογραφικά Στοιχεία

Αποφάσισε πως ήθελε να γίνει ηθοποιός στην ηλικία των δεκαπέντε ετών. Όταν παρακολούθησε το 1990 την ταινία μικρού μήκους « Fierrot le pou » του Ματιέ Κασσοβίτς, σκέφτηκε πως αυτή εξέφραζε τέλεια την ενέργεια της γενιάς τους. Είχαν ήδη συναντηθεί στην ταινία « Métisse » το 1993, αλλά η πρώτη τους ουσιαστική συνεργασία ήταν το 1995, στην ταινία « Το Μίσος », όπου ο Κασέλ πρωταγωνιστούσε και ο Κασσοβίτς σκηνοθέτησε και έπαιξε ένα μικρότερο ρόλο. Η αμφιλεγόμενη αυτή ταινία, που πραγματεύεται το ρατσισμό, αποτέλεσε μεγάλη επιτυχία και βραβεύτηκε στο Φεστιβάλ των Καννών. Ήταν επίσης η ταινία που έφερε τον Κασέλ στο προσκήνιο. Με τον Κασσοβίτς συνεργάστηκαν έκτοτε κι άλλες φορές, όπως το 2000 στα « Πορφυρά Ποτάμια » και το 2001 στο « Κορίτσι των Γενεθλίων ».
Ο Κασέλ έχει παίξει σε μια πληθώρα από ταινίες όπως στο « L’ Appartement », στο βίαιο « Dobermann », στην « Αδελφότητα των Λύκων » και στο γουέστερν « Blueberry ». Το τελευταίο μαζί με το « Μίσος », αποτελούν τις δύο ταινίες τις οποίες θεωρεί τις αγαπημένες στην καριέρα του. Το ντεμπούτο του σε αγγλόφωνη ταινία έκανε στο Elizabeth του Σεχάρ Καπούρ. Άλλες αγγλόφωνες ταινίες του είναι τα « Ocean’s Twelve» και « Οcean’s Thirteen », το « Derailed » και η « Ιωάννα της Λωραίνης ».
Ήταν παντρεμένος από το 1999 μέχρι το 2013 με την Ιταλίδα ηθοποιό Μόνικα Μπελούτσι, με την οποία έχουν αποκτήσει 2 κόρες, την Ντέβα, η οποία γεννήθηκε στις 12 Σεπτεμβρίου του 2004 και την Λεονί που γεννήθηκε στις 21 Μαΐου 2010. Με την πρώην σύζυγό του έχουν παίξει μαζί σε δέκα ταινίες, ανάμεσα στις οποίες συναντάμε την « Αδελφότητα των Λύκων » και την ταινία « Μη Αναστρέψιμος » που προκάλεσε μεγάλες αντιδράσεις για την προκλητικότητά της.
Κόμμα Προοδευτικών

Ιστορικό

Το Κόμμα Προοδευτικών ιδρύθηκε το 1954 μετά τη διαφωνία του Μαρκεζίνη με τον πρωθυπουργό Αλέξανδρο Παπάγο και την αποχώρησή του από το κυβερνών κόμμα του Ελληνικού Συναγερμού. Μάλιστα κατάφερε να πάρει μαζί του και 30 βουλευτές του κόμματος.
Το κόμμα κατέβηκε αυτόνομα για πρώτη φορά στις εκλογές του 1956. Όμως με ποσοστό 2,22% δεν κατάφερε να εξασφαλίσει καμία έδρα. Στις εκλογές του 1958 συμμετείχε σε συνασπισμό κομμάτων με την ονομασία Προοδευτική Αγροτική Δημοκρατική Ένωσις, εξασφαλίζοντας 2 έδρες (από το σύνολο των 10 που κέρδισε ο συνασπισμός).
Στις εκλογές του 1961 κατέβηκε σε κοινό ψηφοδέλτιο με την Ένωση Κέντρου του Γεωργίου Παπανδρέου, εξασφαλίζοντας 14 έδρες από το σύνολο των 100 που κέρδισε η παράταξη, ενώ κατήλθε αυτόνομα στις εκλογές του 1963 (3,73% και 2 έδρες).
Τελευταία προδικτατορική εμφάνιση του κόμματος ήταν στις εκλογές του 1964, όπου τη φορά αυτή κατήλθε σε κοινό ψηφοδέλτιο με την ΕΡΕ του Παναγιώτη Κανελλόπουλου, κερδίζοντας 8 έδρες από τις συνολικά 107 που κέρδισε η παράταξη. Την περίοδο της χούντας η λειτουργία του ανεστάλη, όπως άλλωστε και όλων των κομμάτων.
Ο Σπύρος Μαρκεζίνης επανίδρυσε το κόμμα στις 9 Απριλίου 1979. Σκοπός του κόμματος ήταν η σταθερότητα δομών μέσα από την λήψη ορισμένων τότε προοδευτικών μέτρων κυρίως στην εξωτερική πολιτική (αποδέσμευση από την υπερκυριαρχία των ΗΠΑ, ένταξη στην ΕΟΚ, καλές σχέσεις με τις ανατολικές χώρες και την Τουρκία), το περιβάλλον και η κοινωνικής προστασίας (έλεγχος αλλά όχι κρατικοποίηση της υγείας).
Έχοντας συσπειρώσει το μεγαλύτερο κομμάτι του εθνικιστικού χώρου, μετείχε στις βουλευτικές εκλογές (1,69% και καμία έδρα) καθώς και τις ευρωεκλογές του 1981 (1,96% και μία έδρα). Τελευταία παρουσία του Κόμματος Προοδευτικών ήταν στις ευρωεκλογές του 1984, όπου όμως το εξαιρετικά χαμηλό ποσοστό (0,17%) σήμανε και το τέλος του στο πολιτικό σκηνικό. Ορισμένα στελέχη του πέρασαν στην Εθνική Πολιτική Ένωση, άλλοι αποπειράθηκαν να ιδρύσουν νέους φορείς και άλλοι ιδιώτευσαν.
Lunar Orbiter 5

Αποστολή

Το Lunar Orbiter 5 εκτοξεύτηκε την 1η Αυγούστου 1967 με πύραυλο Atlas-Agena D από το ακρωτήριο Κανάβεραλ και μπήκε στις 5 του ίδιου μήνα σε τροχιά γύρω από την Σελήνη.
Η φωτογράφηση της σεληνιακής επιφάνειας ξεκίνησε στις 6 Αυγούστου και ολοκληρώθηκε στις 18 του ίδιου μήνα. Χάρη στα πέντε διαστημόπλοια του προγράμματος φωτογραφήθηκε αθροιστικά το 99% της σεληνιακής επιφάνειας.  Κατόπιν εντολής, στις 31 Ιανουαρίου 1968 το διαστημόπλοιο προσέκρουσε στην επιφάνεια της Σελήνης.